FI Euroopan unionin virallinen lehti C 224/7

Alkuperänimityksen ja maantieteellisten merkintöjen suojasta annetun asetuksen (ETY) N:o 2081/92 6 artiklan 2 kohdassa tarkoitettu rekisteröintihakemuksen julkaiseminen

(2005/C 224/10)

Tämä julkaiseminen sisältää oikeuden vastustaa rekisteröintiä mainitun asetuksen 7 ja 12 d artiklassa tarkoitetulla tavalla. Väitteet hakemusta vastaan on tehtävä jäsenvaltion, WTO:n jäsenvaltion tai 12 artiklan 3 kohdan mukaista menettelyä noudattaen hyväksytyn kolmannen maan toimivaltaisen viranomaisen välityksellä kuuden kuukauden kuluessa julkaisemisesta. Julkaiseminen perustellaan seuraavilla tekijöillä ja erityisesti 4 kohdan 6 alakohdalla, joiden mukaan hakemus katsotaan perustelluksi asetuksessa (ETY) N:o 2081/92 tarkoitetulla tavalla.

YHTEENVETO

NEUVOSTON ASETUS (ETY) N:o 2081/92

”SARDEGNA”

EY N:o: IT/00284/18.3.2003

SAN (X) SMM ( )

Tämä yhteenveto on laadittu ainoastaan tiedotustarkoituksiin. Erityisesti kyseisen SAN:in tuottajia ja muita asianomaisia kehotetaan yksityiskohtaisten tietojen saamiseksi tutustumaan eritelmän täydelliseen toisintoon, joka on saatavissa kansallisilta viranomaisilta tai Euroopan komission toimivaltaisista yksiköistä (1).

1. Jäsenvaltion toimivaltainen viranomainen:

Nimi: Ministero delle Politiche Agricole e Forestali Osoite: Via XX Settembre n. 20 — I-00187 Roma Puhelin: 06 481 99 68 Faksi: 06 42 01 31 26 S-posti: qtc3@politicheagricole.it

2. Hakijaryhmittymä:

2.1 Nimi: 1. L.A.R.P.O. — Libera Associazione Regionale Produttori Olivicoli, 2. A.P.P.O.O. — Associazione Provinciale Produttori Olivicoli di Oristano, 3. A.P.P.O.S. — Associazione Provinciale Produttori Olivicoli Sassari, 4. A.R.P.OL. — Associazione Regionale Produttori Olivicoli, 5. A.P.P.O.N. — Associazione Provinciale Produttori Olivicoli, 6. A.P.P.O.C. — Associazione Provinciale Produttori Olivicoli Cagliari, 7. Associazione Regionale Olivicoltori Sardi;

2.2 Osoite: 1. Piazza Roma, Pal. Sotico — I-09170 Oristano, 2. Via Cavour, 6 — I-09170 Oristano, 3. Via Budapest, 10/A — I-07100 Sassari, 4. Via XX Settembre, 25 — I-09125 Cagliari, 5. Via Alghero, 3 — I-08100 Nuoro, 6. Via Sassari, 3 — III p. — I-09123 Cagliari, 7. Via Emiciclo Garibaldi, 16 — I-07100 Sassari;

2.3 Kokoonpano: Tuottaja/jalostaja (X) muu ( )

3. Tuotelaji:

Luokka 1.5 — Ekstra-neitsytoliiviöljy

4. Eritelmä:

(yhteenveto 4 artiklan 2 kohdan edellytyksistä)

4.1 Tuotteen nimi: ”Sardegna”

4.2 Tuotteen kuvaus: Ekstra-neitsytoliiviöljy, jolla on seuraavat kemialliset ja aistinvaraiset ominaisuudet:

oleiinihappona ilmaistu happopitoisuus ≤ 0,5 %,

paneelitestin arvosana ja muut muuttujat >= 7; joka tapauksessa voimassa olevan lainsäädännön mukaiset arvot,

peroksidiluku ≤ 15,

polyfenolit ≥ 100 ppm,

tokoferolipitoisuus ≥ 100 ppm,

väri: vihreästä keltaiseen; väri voi muuttua ajan mittaan,

tuoksu: hedelmäinen,

maku: hedelmäinen, lievästi katkera ja kirpeä.

4.3 Maantieteellinen alue: Suojatulla alkuperänimityksellä ”Sardegna” varustetun tuotteen tuotantoalueeseen kuuluvat Sardinian alueella sijaitsevien Cagliarin, Oristanon, Nuoron ja Sassarin provinsseihin kuuluvien kuntien alueet.

4.4 Alkuperätodisteet: Oliivipuuta on viljelty Sardiniassa kotoperäisenä, saaren luonnonvaraiseen kasvistoon kuuluvana lajina ammoisista ajoista lähtien. Puunilaisista ja roomalaisista laivanhylyistä löydetyt viini- ja oliiviruukut ovat todisteita jo tuolloin kukoistaneesta kyseisten tuotteiden kaupasta. Erityisesti 1000-luvulla alkanut munkkiveljeskuntien toiminnan laajeneminen lisäsi oliivinviljelyä Sardiniassa, mistä on säilynyt myös lukuisia aikalaistodisteita. Pitkään kestäneen espanjalaisvallan aikana oliivinviljely laajeni entisestään muun muassa siksi, että kaikki kansalaiset määrättiin sakon uhalla jalostamaan vuosittain vähintään kymmenen villioliviivipuuta. Puut jäivät tällöin jalostajiensa omistukseen. Samoihin aikoihin Espanjasta saapui asiantuntijoita kouluttamaan paikan päällä neuvojia, joiden oli määrä jakaa tietoa jalostusmenetelmistä. Lisäksi kaikkien yli 500 oliivipuuta omistavien oli rakennettava mylly öljyn puristamista varten.

Espanjalaiset eivät kuitenkaan olleet ainoita, jotka edistivät oliivinviljelyä. Myös Savoijin kuninkaat kannustivat oliivinviljelyä ottamalla käyttöön erilaisia määräyksiä, joilla talonpojat velvoitettiin muun muassa rajaamaan peltonsa oliivipuuistutuksin ja jalostamaan villioliivipuunsa kolmen vuoden kuluessa. Vuonna 1806 julkaistiin ensimmäiset lait, joilla viljelijöille myönnettiin etuisuuksia ja palkkioita oliivipuiden jalostamisesta ja oliivitarhojen istuttamisesta.

Oliivinviljelyn hyväksi toteutettujen toimenpiteiden seurauksena vuonna 1901 Cagliarissa järjestettyyn maatalousnäyttelyyn osallistui 12 sardinialaista oliiviöljyn tuottajaa ja pullottajaa. Myös viime vuosina alueen oliivinviljelyyn on kiinnitetty erityistä huomiota kehittämis- ja laadunparantamisohjelmien muodossa.

Jäljitettävyyden varmistamiseksi valvontaelin ylläpitää ajantasaistettua rekisteriä oliivitarhoista, puristamoista ja pullottamoista.

4.5 Tuotantomenetelmä: Tuotantomenetelmä on lyhyesti kuvattuna seuraavanlainen. Suojattu alkuperänimitys ”Sardegna” on varattu ekstra-neitsytoliiviöljylle, joka on saatu seuraavista joko yksinomaan tai vähintään 80-prosenttisesti tarhassa muiden lajikkeiden kanssa viljeltävistä oliivilajikkeista: Bosana, Tonda di Cagliari, Nera (Tonda) di Villacidro, Semidana sekä niiden synonyymit. Loput 20 prosenttia voivat olla vähempimerkityksisiä alueella kasvavia lajikkeita. SAN ”Sardegna” -ekstra-neitsytoliiviöljyn tuotantoon käytettävien tarhojen oliivisato saa olla enintään 12 tonnia hehtaaria kohti ja öljytuotoksen enimmäismäärä 22 prosenttia. Sadonkorjuu tapahtuu vasta sen jälkeen kun oliivit ovat saavuttaneet ihanteellisen kypsyysasteensa ja joka tapauksessa viimeistään 31. tammikuuta. Hyväksyttyjä korjuumenetelmiä ovat oliivipuiden ravisteleminen käsin (brucatura) sekä koneellisesti tapahtuva korjuu. Alkuperäisen laadun takaamiseksi korjatut oliivit on kuljetettava ja säilytettävä asianmukaisissa ilmastoiduissa astioissa, viileissä ja ilmastoiduissa tiloissa ja suojassa veden, tuulen, pakkasen ja epämiellyttävien hajujen vaikutuksilta.

Suojatulla alkuperänimityksellä ”Sardegna” varustetun ekstra-neitsytoliiviöljyn puristamisen on tapahduttava tuotantopaikalla kahden päivän kuluessa sadonkorjuusta, voimassa olevan lainsäädännön mukaisesti hyväksytyissä puristamoissa, jotka sijaitsevat 4.3 kohdassa mainittujen kuntien alueella, käyttäen yksinomaan sellaisia mekaanisia ja fysikaalisia menetelmiä, joilla voidaan taata oliivien alkuperäisten ominaisuuksien säilyminen ja lopputuotteen korkealaatuiset aistinvaraiset ominaisuudet. Puristuslämpötila saa olla enintään 30 °C, ja puristaminen saa kestää enintään 75 minuuttia. Henkilöiden, jotka aikovat tuottaa suojatulla alkuperänimityksellä ”Sardegna” varustettua oliiviöljyä, on ehdottomasti noudatettava EU:ssa rekisteröidyn eritelmän vaatimuksia.

Tuotteen jäljitettävyyden ja valvonnan varmistamiseksi puristamisen ja pullottamisen on tapahduttava 4.3 kohdassa määritellyllä aluella. Se, että myös pullotus tapahtuu samalla alueella, johtuu tarpeesta turvata oliiviöljyn erityisominaisuudet ja korkea laatu. Näin voidaan varmistaa, että ulkopuolisen valvontaelimen tarkastukset suoritetaan asianomaisten tuottajien läsnäollessa. Suojattu alkuperänimitys on tuottajien kannalta erittäin tärkeä ja tarjoaa perusasetuksen tavoitteiden ja suuntaviivojen mukaisesti mahdollisuuden tulotason parantamiseen. Lisäksi kyseistä toimintaa on perinteisesti harjoitettu rajoitetulla maantieteellisellä alueella.

4.6 Yhteys maantieteelliseen alkuperään: ”Sardegna”-oliiviöljyn erityispiirteet ja laatuominaisuudet ovat tiiviisti sidoksissa esimerkiksi juuri Sardiniassa vallitseviin Välimeren alueen maaperä- ja ilmasto-olosuhteisiin, jotka vastaavat täydellisesti oliivinviljelyn edellyttämiä lämpötilavaatimuksia. Oliivipuu kasvaakin kaikkialla Sardiniassa, ja sitä viljellään 95 prosentissa saaren kunnista. Lajille suotuisa ympäristö on edesauttanut erilaisten kotoperäisten lajikkeiden syntymistä ja leviämistä. Tutkimuksen perusteella on luetteloitu 18 sardinialaista oliivilajiketta, jotka muodostavat varsin huomattavan geneettisen luonnonperimän. Sateet ajoittuvat kevääseen ja syksyyn, ja niiden välillä on pitkä kuiva kesäkausi. Oliivinviljelyalueiden keskimääräinen sademäärä on 550—600 millimetriä vuodessa; vähäsateisinta on Cagliarin alueella ja sateisinta Bosan alueella. Lämpötila vaihtelee vuodenajan mukaan, ja lämmin kesä ajoittuu samaan aikaan hedelmien painon ja niiden öljypitoisuuden kehittymisen kanssa.

Juuri tämä kuiva kausi vaikuttaa erityisen suotuisasti oliivipuun hedelmien kasvuun. Maasto on pääosin kukkulaista. Oliivinviljelyllä on aina ollut tärkeä merkitys alueen väestön elämässä, ja erilaiset toimenpiteet oliivinviljelyn edistämiseksi ovat osoituksena tästä läheisestä yhteydestä. Elinkeino onkin vaikuttanut merkittävästi alueen sosiaalis-taloudelliseen kehitykseen. Sardiniassa tuotetun oliiviöljyn laatuominaisuudet ovat korkeat, ja tuote on myös saanut osakseen runsaasti tunnustusta erilaisissa kilpailuissa, mikä on osaltaan edesauttanut nimityksen vakiintumista ja lisännyt sen mainetta. Sardinian oliiviöljy onkin jo muutaman vuosikymmenen ajan lunastanut erinomaisin tuloksin paikkansa Euroopan markkinoilla.

4.7 Valvontaelin: Tuotteen sääntöjenmukaisuuden valvonnasta vastaavat seuraavat yhteenliittymät:

Consorzio Interprovinciale per la frutticoltura (provincia di Cagliari, Nuoro e Oristano)

Osoite: Via Carloforte, 51 — I-09100 CAGLIARI

Consorzio provinciale per la frutticoltura (provincia di Sassari)

Osoite: Viale Adua, 2C — I-07100 SASSARI

4.8 Merkintä: Etiketissä on oltava selkein lähtemättömin kirjaimin maininta ”Denominazione di Origine Protetta Sardegna” (suojattu alkuperänimitys Sardegna) sekä SAN-tunnus, jossa on kuvattuna öljyä tihkuva oliivi ja oliivipuun lehtiä. Yhdessä ne muodostavat tyylitellyn aasinpään, joka symbolisoi Sardinian oliivintuotantoa. Tunnuksen tarkat yksityiskohdat on esitetty tuotantoeritelmässä. Tuote on saatettava kulutukseen enintään viiden litran vetoisissa astioissa.

4.9 Kansalliset vaatimukset: —

(1) Euroopan komissio, Maatalouden pääosasto — Maataloustuotteiden laatupolitiikka, B-1049 Bryssel.